B. Bugár, podpredseda NR SR: (2004-02-03):
Otváram rozpravu a pýtam sa, či sa hlási niekto ústne do rozpravy, keďže nemám žiadnu písomnú prihlášku. Konštatujem, že okrem pána spravodajcu nikto. Končím možnosť sa prihlásiť ústne do rozpravy. Pán spravodajca, nech sa páči, máte slovo. J. Malchárek, poslanec: Ďakujem pekne, pán predsedajúci. Predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 379/1996 Z. z. o Fonde na podporu zahraničného obchodu v znení neskorších predpisov. 1. Názov zákona sa mení takto: „Zákon č. .../2004, ktorým sa mení a dopĺňa zákon Národnej rady Slovenskej republiky č. 379/1996 o Fonde na podporu zahraničného obchodu v znení neskorších predpisov a ktorým sa mení a dopĺňa zákon č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov.“ 2. Za článok I sa dopĺňa nový článok II, ktorý znie: Článok II – zákon č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov sa mení a dopĺňa takto: 1. V § 1 ods. 2 sa vypúšťajú slová „a výrobu v nej zabezpečovať“. V § 1 sa dopĺňa odsekom 3, ktorý znie: „(3) Významnou investíciou je aj stavba určená na výrobu (služby), ktorej výstavbu bude zabezpečovať podnik, ktorý nespĺňa podmienku podľa odseku 2 písm. a), ak a) uskutočnenie tejto stavby je nevyhnutné na zabezpečenie prevádzkovania výroby vo významnej investícii podľa odseku 2, s ktorou technicky, technologicky alebo logisticky súvisí alebo bude jej dodávateľom súčiastok, dielov alebo polotovarov pre finálne výrobky, b) plánovaný objem výroby (služieb) v nej alebo prínos k zamestnanosti je z hľadiska rozvoja hospodárstva regiónu významná, c) vláda o nej rozhodla, že jej uskutočnenie je vo verejnom záujme.“ 3. V poznámke pod čiarou k odkazu 4 sa citácia „vyhláška Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení vyhlášky Ministerstva financií Slovenskej republiky č. 608/1992 Zb. a vyhlášky Ministerstva financií SR č. 265/1993 Z. z.“ nahrádza citáciou „vyhláška Ministerstva spravodlivosti Slovenskej republiky č. 86/2002 Z. z. o stanovení všeobecnej hodnoty majetku v znení vyhlášky Ministerstva spravodlivosti Slovenskej republiky č. 576/2003 Z. z.“. Doterajší článok II sa označí ako článok III. Hlavným zámerom predloženého pozmeňujúceho a doplňujúceho poslaneckého návrhu je dosiahnuť urýchlenú novelizáciu tých ustanovení zákona č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov, ktoré sa ukázali z hľadiska potrieb rozvoja hospodárstva Slovenskej republiky, prílevu zahraničných investícií do hospodárstva Slovenskej republiky a oprávnených záujmov investorov ako prekonané, nevyhovujúce a obmedzujúce investorov, najmä strategických, pri investovaní v Slovenskej republike. Ide najmä o tie prípady, kde strategický investor si objedná u developera prípravu a výstavbu investície na kľúč vrátane finančného modelu realizácie stavby a začatia prevádzky, ale v ďalšom už výrobu v nej nebude prevádzkovať developer, ale strategický investor. Tento stav súčasný zákon nerieši, čo je vážnou prekážkou realizácie zámerov investorov v mnohých prípadoch, ako je Peugeot, Citröen, prípadne Hyundai. Okrem toho veľkí strategickí investori na naplnenie svojho podnikateľského zámeru potrebujú nielen investíciu, ktorá spĺňa podmienky podľa doterajšieho znenia § 1 ods. 2 zákona o významných investíciách, ale nevyhnutne potrebujeme mať v blízkosti firiem svojich dodávateľov súčiastok, dielov, komponentov, prípadne s ich výrobou spojené služby, ktoré technicky a technologicky súvisia s výrobou vo významnej investícii, nie sú však priamo súčasťou významnej investície a nemusia jednotlivo spĺňať požiadavku na výšku preinvestovaných nákladov v sume 1 mld. slovenských korún. Z uvedeného dôvodu sa navrhuje doplnenie ustanovenia v § 1 a predefinovanie tohto paragrafu tak, aby bolo možné použiť významnú investíciu aj na stavby, ktoré súvisia so samotnou významnou investíciou. Takýto prístup je uplatňovaný aj vo viacerých okolitých pristupujúcich krajinách do EÚ. V dôsledku prijatia navrhovaných zmien v zákone o významných investíciách možno očakávať nielen zvýšenie záujmu zahraničných investorov a zvýšenie objemu investícií do hospodárstva Slovenskej republiky, ale aj podstatné zlepšenie predpokladov na zapojenie sa slovenských výrobcov a investorov do výrobnej, technickej a technologickej spolupráce zahraničnými strategickými partnermi. Navrhovaná zmena nebude znamenať zvýšené nároky na štátny rozpočet, naopak, môže prispieť k zvýšeniu príjmov štátneho rozpočtu z dane príjmov právnických a fyzických osôb. Verím, že tento pozmeňujúci a doplňujúci návrh podporíte. Ďakujem pekne, pán predsedajúci, skončil som.